b'\n_START_ARTICLE_\nGelotologija\n_START_SECTION_\nZgodovina\n_START_PARAGRAPH_\nSmeh ima pestro zgodovino. Nekateri zapiski navajajo, da so bile v Gr\xc4\x8diji bolni\xc5\xa1nice zgrajene blizu gledali\xc5\xa1\xc4\x8d. Pacienti so tako lahko sli\xc5\xa1ali smeh vesele publike, kar jim je pomagalo k hitrej\xc5\xa1i ozdravitvi. \xc5\xbde v trinajstem stoletju so nekateri kirurgi uporabljali smeh za odvra\xc4\x8danje pozornosti od bole\xc4\x8din pri posegih._NEWLINE_Hunter Campbell \xc2\xbbPatch\xc2\xab Adams je leta 1972 ustanovil Gesundheit! Institute. Njegova ideja je bila zdraviti paciente s humorjem, smehom in dobrim razpolo\xc5\xbeenjem. Adams je pobudnik ideje o klovnih zdravnikih, predvsem na otro\xc5\xa1kih oddelkih, kar se je kasneje raz\xc5\xa1irilo po celem svetu. V Sloveniji so klovni zdravniki znani kot Rde\xc4\x8di noski. Norman Cousins je bil diagnosticiran za te\xc5\xbeko obliko reaktivnega artritisa. Bolezen mu je povzro\xc4\x8dala mo\xc4\x8dne bole\xc4\x8dine in imel je zelo malo mo\xc5\xbenosti, da ozdravi. Odlo\xc4\x8dil se je za terapijo z visokimi dozami vitamina C, pozitivnim odnosom do \xc5\xbeivljenja, ljubeznijo, upanjem in veliko koli\xc4\x8dino smeha. Gledal je humoristi\xc4\x8dne oddaje in komedije. Izkazalo se je, da mu je 10 minut smeha omogo\xc4\x8dilo dve uri spanca brez bole\xc4\x8din. Njegova terapija mu je pre\xc5\xa1la v navado in tako je \xc5\xbeivel veliko let ve\xc4\x8d, kot so mu napovedali zdravniki._NEWLINE_Indijski kardiolog dr. Madan Kataria, znan pod imenom\xc2\xa0\xc2\xbbVeseli zdravnik iz Indije\xc2\xab, je leta 1995 ustanovil \xc5\xa1olo Joga smeha.\n_START_SECTION_\nZnanstvena potrditev da je smeh koristen za okrevance po sr\xc4\x8dnem infarktu\n_START_PARAGRAPH_\nRaziskava, opravljena na Univerzi v Gradcu v Avstriji, je pokazala, da terapija s smehom pomaga pri zni\xc5\xbeevanju krvnega tlaka bolnikom, ki so pre\xc5\xbeiveli sr\xc4\x8dni infarkt. Skupino 30 bolnikov so razdelili na dva dela. Ena skupina je v obdobju \xc5\xa1estih tednov izvajala jogo smeha ter obi\xc4\x8dajne fizi\xc4\x8dne aktivnosti, medtem ko je druga skupina izvajala samo fizi\xc4\x8dne aktivnosti. Raziskava je pokazala, da so bili pozitivni u\xc4\x8dinki posledica terapije s smehom, saj se je pri prvi skupini bolnikov tlak znatno zni\xc5\xbean, pri drugi skupini pa je ostal nespremenjen. Razpolo\xc5\xbeenje se je popravilo pri obeh skupinah, vendar precej bolj pri skupini, ki je izvajala \xc5\xa1e jogo smeha.\n_START_SECTION_\nRaziskava o smehu na Univerzi Maryland\n_START_PARAGRAPH_\n\xc5\xa0tudija kardiologov z Univerze Maryland v Baltimoru je pokazala, da smeh lahko prepre\xc4\x8di oz. nas obvaruje pred raznimi kardiovaskularnimi boleznimi. \xc5\xa0tudija je vklju\xc4\x8devala prostovoljce, ki niso imeli povi\xc5\xa1anega krvnega tlaka, holesterola in nivoja sladkorja v krvi. Prostovoljcem so predvajali 15 minutni film, enim komedijo, ki spro\xc5\xa1\xc4\x8da, medtem ko drugim dramo, ki povzro\xc4\x8da stres. Izkazalo se je, da emocionalno bole\xc4\x8di filmi, ki povzro\xc4\x8dajo mentalni stres obenem povzro\xc4\x8dajo vazokonstrikcijo \xe2\x80\x93 zo\xc5\xbeenje \xc5\xbeil, ki zmanj\xc5\xa1uje pretok krvi. Iz tega so sklepali, da lahko smeh izbolj\xc5\xa1a pretok krvi, medtem ko ga stres zmanj\xc5\xa1uje. Zato lahko trdimo, da je smeh pomemben za ohranitev zdravega endotelija in s tem zmanj\xc5\xa1uje nevarnost kardiovaskularnih obolenj.\n_START_SECTION_\nVpliv komi\xc4\x8dnih filmov na hospitalizirane bolnike s kroni\xc4\x8dno shizofrenijo\n_START_PARAGRAPH_\nV \xc5\xa1tudiji so prou\xc4\x8devali vpliv komedij na psihopatologijo, anksioznost, depresijo, jezo, dru\xc5\xbebeno funkcionalnost, notranje po\xc4\x8dutje pri bolnikih s kroni\xc4\x8dno shizofrenijo. Bolnike so ocenili pred in po gledanju komedij. \xc5\xa0tudija so izvajali 3 mesece na 29 pacientih. Izkazalo se je, da so imele komedije pozitiven vpliv na bolnikovo moralo, razpolo\xc5\xbeenje in du\xc5\xa1evno po\xc4\x8dutje.\n_START_SECTION_\nTerapija s smehom uravnava parametre renin-angiotenzin sistema pri bolnikih s sladkorno boleznijo tipa II\n_START_PARAGRAPH_\nProu\xc4\x8devali so vpliv terapije s smehom na plazemske vrednosti renina, angiotenzinogena in prorenina pri bolnikih s sladkorno boleznijo tipa II. Plazemske koncentracije renina so se tekom terapije signifikantno zni\xc5\xbeale, plazemska vrednost angiotenzinogena se je po kon\xc4\x8dani terapiji normalizirala, medtem ko se plazemske koncentracije prorenina niso bistveno spremenile. Ugotovili so, da se terapija s smehom lahko uporablja kot nefarmakolo\xc5\xa1ko zdravljenje za prepre\xc4\x8devanje diabeti\xc4\x8dnih mikrovaskularnih zapletov.\n_START_SECTION_\nU\xc4\x8dinek gledanja komi\xc4\x8dnih vs. nekomi\xc4\x8dnih filmov na bronhialno preodzivnost pri pacientih z bronihialno astmo\n_START_PARAGRAPH_\nV \xc5\xa1tudiji so ugotovili, da gledanje komi\xc4\x8dnih filmov signifikantno zmanj\xc5\xa1a bronhialno preodzivnost na metaholinski test, medtem ko gledanje nekomi\xc4\x8dnih filmov nima tak\xc5\xa1nega u\xc4\x8dinka pri bolnikih z bronhialno astmo.\n_START_SECTION_\nKoristi smeha za zdravje\n_START_PARAGRAPH_\n\xe2\x80\xa2 uravnava krvni tlak \xe2\x80\xa2 krepi telesne mi\xc5\xa1ice \xe2\x80\xa2 izbolj\xc5\xa1uje prekrvavitev \xe2\x80\xa2 zavira bole\xc4\x8dino, ker pove\xc4\x8da \xc5\xa1tevilo endorfinov \xe2\x80\xa2 krepi imunski sistem, ker pove\xc4\x8da \xc5\xa1tevilo protiteles \xe2\x80\xa2 bla\xc5\xbei bolezni dihal, \xc5\xa1e posebej astmo \xe2\x80\xa2 zaradi pove\xc4\x8danega pretoka krvi deluje kot masa\xc5\xbea notranjih organov \xe2\x80\xa2 odpravlja stres, ker se zmanj\xc5\xa1a koli\xc4\x8dina hormona epinefrina in kortizola \xe2\x80\xa2 smeh izbolj\xc5\xa1a spanec \xe2\x80\xa2 je aerobna vaja \xe2\x80\xa2 daje obrazu sijaj in ga pomladi \xe2\x80\xa2 z nasme\xc5\xa1kom na ustih smo videti lep\xc5\xa1e\n_START_SECTION_\nJoga smeha\n_START_PARAGRAPH_\nJoga smeha je popolnoma nov koncept, ki ga je marca 1995 postavil Indijski zdravnik dr. Madan Kataria. Smeje se lahko kdorkoli in kadarkoli brez posebnega razloga. Vaja se za\xc4\x8dne s smehom v skupini, ki hitro postane nalezljiv in spontan zaradi skupinske dinamike, ki temelji na o\xc4\x8desnem kontaktu udele\xc5\xbeencev. Raziskave so pokazale, da prihaja do enakih fiziolo\xc5\xa1kih in biokemi\xc4\x8dnih sprememb v na\xc5\xa1em telesu, ne glede na to, ali je smeh spontan ali umetno vzpodbujen. Gibanje se je za\xc4\x8delo leta 1995 s petimi udele\xc5\xbeenci in kmalu postalo priljubljeno med ljudmi, saj se je v 14 letih raz\xc5\xa1irilo v ve\xc4\x8d kot 5500 klubov po celem svetu. Vadba je sestavljena iz dihalnih, sprostitvenih in smejalnih tehnik. Traja pribli\xc5\xbeno eno uro in se zaklju\xc4\x8di s smejalno meditacijo. Joga smeha je primerna za vse ljudi, ne glede na telesne sposobnosti in omejitve. Smeh je univerzalen jezik, ki ne pozna meja.\n_START_SECTION_\nRde\xc4\x8di noski\n_START_PARAGRAPH_\nRde\xc4\x8di noski ali klovni zdravniki so profesionalni umetniki, ki nudijo pacientom v bolni\xc5\xa1nicah du\xc5\xa1evno oporo s pomo\xc4\x8djo humorja in klovnske maske. Kot imaginarne figure nudijo bolnikom razumevanje in tola\xc5\xbebo v \xc5\xbealostni ter v\xc4\x8dasih tudi tragi\xc4\x8dni realnosti bolezni. Njihov cilj je vplivati na pacientovo razmi\xc5\xa1ljanje in posledi\xc4\x8dno na njegovo usodo, ne pa samo kratkoro\xc4\x8dno olaj\xc5\xa1ati njegov vsakdanjik. Cilj dru\xc5\xa1tva Rde\xc4\x8dih noskov v Sloveniji je nuditi svoj program vsem bolni\xc5\xa1nicam in oddelkom, kjer si \xc5\xbeelijo obiskov klovnov zdravnikov. Obiskujejo predvsem otro\xc5\xa1ke oddelke, kjer so otroci s te\xc5\xbekimi, nevarnimi, kroni\xc4\x8dnimi boleznimi \xc5\xa1e posebej potrebni pozornosti. V pisanih obla\xc4\x8dilih in s sme\xc5\xa1nimi zdravstvenimi pripomo\xc4\x8dki obiskujejo mlade paciente. S \xc4\x8darovni\xc5\xa1kimi triki, glasbo in domi\xc5\xa1ljijo pomagajo otrokom premagati \xc5\xbealost in jim pri\xc4\x8darat veselje ter zabavo. Male bolnike vedno obiskujejo v paru. Tesno sodelujejo z bolni\xc5\xa1ni\xc4\x8dnim osebjem, ki jim posreduje vse potrebne informacije o pacientih, kot so ime, starost, bolezen, pacientove posebnosti. Njihov namen je privabiti nasmeh na otro\xc5\xa1ke obraze in ustvariti veselo vzdu\xc5\xa1je, ki krepi imunski sistem. Klovni zdravniki med drugim \xc5\xbeelijo na vesel in zabaven na\xc4\x8din predstaviti svoje delo zdravim otrokom v vrtcih in \xc5\xa1olah ter jih hkrati pou\xc4\x8diti o skrbi za svoje zdravje.'